

**Pranešimas žiniasklaidai**

**2025-05-29**

**VERT patvirtino dujų perdavimo kainas 2026 metams**

Valstybinė energetikos reguliavimo taryba (VERT) patvirtino Lietuvos dujų perdavimo sistemos operatoriaus „Amber Grid“ tarifus 2026 metams, pagal kuriuos vidutinė dujų perdavimo paslaugų kaina Lietuvos vartotojams sieks 1,52 euro už megavatvalandę (Eur/MWh). Tai – 5 proc. mažiau palyginti su šiais, 2025 metais galiojančia dujų perdavimo kaina, kuri yra 1,60 Eur/MWh.

Kainos nustatytos atsižvelgiant į VERT patvirtintą leistiną reguliuojamų pajamų viršutinę ribą ir patvirtintus metodikos pakeitimus, taikomus perdavimo paslaugų kainų skaičiavimui nuo 2026 metų. Vidutinės perdavimo paslaugų kainos Lietuvos vartotojams mažėjimą lėmė perdavimo paslaugų kainų nustatymo metodikos pokyčiai, kurie buvo patvirtinti po VERT surengtos viešosios konsultacijos ir preliminarių 2026-2028 m. kainų projekto, atsižvelgiant į gautus suinteresuotųjų šalių atsiliepimus. Dujų perdavimo paslaugos kaina sudaro vos kelis procentus galutinės, vartotojų mokamos kainos už dujas.

2025 m. balandį VERT 2026 metams dujų perdavimo sistemos operatoriui „Amber Grid“ nustatė 82,9 mln. eurų pajamų viršutinę ribą, kuri yra 30 proc. didesnė nei 2025 metais. Palyginti su 2025 m., dėl infliacijos ir įgyvendintų investicijų 2026 m. visų nustatomų kategorijų reguliuojamos sąnaudos didėja apie 10 proc., taip pat už įgyvendintą Lietuvos-Lenkijos jungties bendro intereso projektą įtraukta paskutinė kompensacijos Lenkijos dujų perdavimo sistemos operatoriui dalis, dėl kurios sąnaudos auga apie 3 proc. Dar viena reikšminga pajamų viršutinės ribos didėjimo apie 17 proc. priežastis – įvertinti pajamų, sąnaudų ir investicijų grąžos normos nuokrypiai už praėjusius laikotarpius.

2026 metais per Lietuvos gamtinių dujų perdavimo sistemą iš viso planuojama transportuoti 64,4 TWh gamtinių dujų, tai – 1,4 proc. mažiau nei buvo vertinta 2025 metams. Prognozuojama, kad Lietuvos dujų suvartojimas kitais metais mažės 1,1 proc. - nuo nustatant 2025 m. kainas vertintų 16,9 TWh iki 16,7 TWh, skaičiuojamų 2026 metams. Prognozuojamas užsakomų pajėgumų ir transportuojamo dujų kiekio lygmuo nustatytas atsižvelgiant į istorinius duomenis, esamų ir potencialių sistemos naudotojų poreikius.

Visuose dujų įleidimo taškuose perdavimo paslaugų kainas numatoma išlaikyti suvienodintas su kaimyninėje Latvijos, Estijos ir Suomijos tarifų zonoje taikomomis įleidimo kainomis – 142,77 Eur/MWh/parą/metus. Lietuvos perdavimo sistemos sujungimo taške su biodujų gamybos įrenginiais bus taikoma 100 proc. nuolaida.

Visuose dujų išleidimo taškuose nustatoma vienoda ilgalaikių nuolatinių pajėgumų kaina – 170,14 Eur/MWh/parą/metus. Kintamoji perdavimo paslaugų kaina išleidimo taškuose sieks 0,12 Eur/MWh.

VERT patvirtintos dujų perdavimo paslaugų kainos, įsigaliosiančios nuo 2026 m. sausio 1 d., bus paskelbtos operatoriaus tinklalapyje www.ambergrid.lt.

Daugiau informacijos:

Laura Šebekienė, „Amber Grid“ komunikacijos vadovė,

Tel. 8 699 61246, El. paštas: l.sebekiene@ambergrid.lt